b'\n_START_ARTICLE_\nRavistellun vauvan oireyhtym\xc3\xa4\n_START_PARAGRAPH_\nRavistellun vauvan oireyhtym\xc3\xa4 tarkoittaa oireita, vammoja ja l\xc3\xb6yd\xc3\xb6ksi\xc3\xa4, joita vauvan voimakas ravistelu (hytkytys) aiheuttaa aivojen, silmien ja mahdollisesti kaularangan alueelle. Oireyhtym\xc3\xa4n kuvasi ensimm\xc3\xa4iseksi 1970-luvulla radiologi, tohtori Caffey. Caffeyn mukaan teoria oli j\xc3\xa4rkev\xc3\xa4, mutta ei perustunut tieteelliselle tutkimukselle._NEWLINE_Vauvan ravistelu voi aiheuttaa jopa kuolemaan johtavia hengitysvaikeuksia. Vauvan kanssa leikkiminen tai muu tavallinen puuhailu ei ole vahingollista, mutta melko liev\xc3\xa4st\xc3\xa4kin ravistelusta syntyv\xc3\xa4 vauvan p\xc3\xa4\xc3\xa4n hallitsematon edestakainen liike voi vaurioittaa aivojen ja selk\xc3\xa4ytimen liitoskohtaa ja pys\xc3\xa4ytt\xc3\xa4\xc3\xa4 hengityksen. Ravistelu voi olla erityisen kohtalokasta 2\xe2\x80\x933 kuukauden ik\xc3\xa4isille vauvoille, koska t\xc3\xa4ss\xc3\xa4 i\xc3\xa4ss\xc3\xa4 lapsen niskan lihaksisto on heikko ja p\xc3\xa4\xc3\xa4n massa on suuri muuhun vartaloon n\xc3\xa4hden._NEWLINE_Vauvan ravistelu johtaa usein kuolemaan tai vauvan vaikeaan vammautumiseen. Er\xc3\xa4\xc3\xa4n tutkimuksen mukaan joka viides ravisteltu vauva menehtyi. Eloonj\xc3\xa4\xc3\xa4neist\xc3\xa4 55\xc2\xa0prosenttia sai neurologisen vamman ja 65\xc2\xa0prosentilla n\xc3\xa4k\xc3\xb6aisti heikkeni. Viidenneksell\xc3\xa4 henkiin j\xc3\xa4\xc3\xa4neist\xc3\xa4 ei todettu kotiuttamishetkell\xc3\xa4 terveydellisi\xc3\xa4 haittoja._NEWLINE_Ravistellun vauvan oireyhtym\xc3\xa4ksi kutsuttu vaurio syntyy, kun vauvaa ravistellaan v\xc3\xa4hint\xc3\xa4\xc3\xa4n muutamia kertoja, mutta keskim\xc3\xa4\xc3\xa4rin kymmenen kertaa edestakaisin. Oireyhtym\xc3\xa4ss\xc3\xa4 tyypillisi\xc3\xa4 l\xc3\xb6yd\xc3\xb6ksi\xc3\xa4 ovat aivokalvon alaiset verenpurkaumat (subduraalihematoomat) ja verkkokalvovuodot. Todenn\xc3\xa4k\xc3\xb6isesti osa tapauksista j\xc3\xa4\xc3\xa4 diagnosoimatta. Vammojen aiheuttaminen vaatii aikuisen voimat, eiv\xc3\xa4tk\xc3\xa4 siis esimerkiksi sisarukset tai vauva itse ole voineet niit\xc3\xa4 aiheuttaa._NEWLINE_Ravistellun vauvan oireyhtym\xc3\xa4\xc3\xa4 pyrit\xc3\xa4\xc3\xa4n eri maissa, my\xc3\xb6s Suomessa, torjumaan valistuksella, jonka viesti on, ett\xc3\xa4 ravistelu on vaarallista vauvalle. Suomessa on levitetty "K\xc3\xa4sitelt\xc3\xa4v\xc3\xa4 varoen" -julistetta ja esitett\xc3\xa4._NEWLINE_Pahoinpitelyn olettaminen pelkkien ravistellun vauvan oireyhtym\xc3\xa4n oireiden perusteella on saanut kritiikki\xc3\xa4 tutkijoilta ja juristeilta. Hein\xc3\xa4kuussa 2005 vetoomustuomioistuin kumosi Isossa-Britanniassa kolme vauvan ravistelusta annettua tuomiota ja p\xc3\xa4\xc3\xa4tti, ett\xc3\xa4 tyypilliset oireet eiv\xc3\xa4t ole riitt\xc3\xa4v\xc3\xa4 n\xc3\xa4ytt\xc3\xb6 pahoinpitelyst\xc3\xa4, vaan my\xc3\xb6s kliininen historia on t\xc3\xa4rke\xc3\xa4. Arvostetussa British Medical Journalissa maaliskuun 27. p\xc3\xa4iv\xc3\xa4n numerossa 2004 on kolme artikkelia (tapauskuvaus, p\xc3\xa4\xc3\xa4kirjoitus ja kirje , joissa my\xc3\xb6s kyseenalaistetaan pelkkien oireiden riitt\xc3\xa4vyys n\xc3\xa4yt\xc3\xb6ksi ja varoitetaan liian pitk\xc3\xa4lle menevist\xc3\xa4 johtop\xc3\xa4\xc3\xa4t\xc3\xb6ksist\xc3\xa4 pelkkien oireiden perusteella. T\xc3\xa4st\xc3\xa4 huolimatta esimerkiksi Suomessa on tuomittu vauvan \xc3\xa4iti pahoinpitelyst\xc3\xa4 pelkkien oireiden perusteella. (Joensuun k\xc3\xa4r\xc3\xa4j\xc3\xa4oikeus r04/196, my\xc3\xb6hemmin hovioikeudessa jossa tuomio p\xc3\xa4\xc3\xa4osin pysyi, korkein oikeus ei my\xc3\xb6nt\xc3\xa4nyt valituslupaa)_NEWLINE_Keripukin (C-vitamiinin puutos) ohella moni l\xc3\xa4\xc3\xa4ketieteellinen tila, jopa ennen syntym\xc3\xa4\xc3\xa4 esiintyv\xc3\xa4, voi muistuttaa ravistellun vauvan oireyhtym\xc3\xa4\xc3\xa4. L\xc3\xa4\xc3\xa4ketieteellisten asiantuntijatodistajien mukaan tapauksia ei ole tutkittu sen selvitt\xc3\xa4miseksi, mitk\xc3\xa4 muut tekij\xc3\xa4t voivat aiheuttaa ravistellun vauvan oireyhtym\xc3\xa4n piiriin luettuja oireita, ja niin kauan kuin n\xc3\xa4it\xc3\xa4 tekij\xc3\xb6it\xc3\xa4 ei ole arvioitu, ei ole asiallista olettaa oireiden syyksi vain yksi mekanismi (ravistelu) ja j\xc3\xa4tt\xc3\xa4\xc3\xa4 huomiotta muut mahdolliset aiheuttajat.'